Om produsente op 'n een-tot-een basis te diens, is baie stadig en duur. Dit is koste-effektief om mense met dieselfde belange en vermoëns te groepeer en hulle dan deur gereelde vergaderings te diens. Hierdie projek dien sy doel - om opleiding, vaardighede en inligting aan ontwikkelende produsente in die verskillende streke oor te dra.
Ons het opgemerk dat lede-getalle oor die jare afgeneem het en slegs dié produsente wat regtig geïnteresseerd en toegewyd is, het oorgebly. Dit is veral opmerklik in die Noordwes-provinsie, waar die program al vir jare aan die gang is. In areas waar studiegroepe nuut gevestig is, veral in kommunale areas, is die grootste probleem om die grootte van die groep te beperk. In sommige areas is daar soveel as 200 kleinskaal-produsente wat wil aansluit!
Ons het hierdie jaar 128 studiegroepe oor die hele area deur die provinsiale kantore gediens. Ingesluit is agt studiegroepe, wat deel uitmaak van die koringprojek in die Oos-Vrystaat.
Hoe om te beplan vir die komende seisoen wanneer die weervoorspelling negatief is vir gewas produksie.
Ons het oor die afgelope maande met elke individuele lid van die studiegroepe vergader om inligting bymekaar te maak rakende die aantal hektaar geplant en die aantal en toestand van die trekkers, planters, spuite en bewerkingsimplemente. Ons hoop om toegang te verkry tot finansiering en ondersteuning vir 'n rehabiliteringsprogram vir hierdie implemente - goeie meganiese toerusting is krities vir kommersiële produksie. Met druk op die winsgewendheid van graanproduksie, is baie van die implemente verwaarloos omdat daar nie geld is vir die nodige instandhouding en onderhoud nie. Hierdie saak moet aangespreek word indien swart produsente hulle regmatige plek as kommersiële produsente wil inneem.